La Generalitat ha aprovat el Pla d'acció d'eficiència energètica a la indústria de Catalunya amb la finalitat de contribuir a solucionar les problemàtiques específiques de la indústria catalana en l'àmbit energètic (estalvi i eficiència energètica, preus de l'energia, qualitat dels subministraments i problemàtiques d'infraestructures energètiques, entre altres).
Estableix com a objectiu reduir en un 4,7% la intensitat energètica de la indústria catalana l'any 2020, aconseguint que els establiments industrials produeixin més consumint menys energia.
Les repercussions macroeconòmiques i ambientals de l'assoliment del pla d'acció seran, segons les previsions, una reducció de les emissions de CO 2 de 3,8 milions de tones en el període 2015-2020, la disminució de les importacions de combustibles fòssils per valor de 751,7 milions d'euros i un estalvi per als consumidors de 1.310,8 milions en el mateix període.
Un informe conjunt de l'Agència Internacional de l'Energia (AIE) i l'Agència d'Energia Nuclear (NEA) analitza els costos de generació d'electricitat a partir de les infraestructures de 22 països (incloent-hi Espanya).
En comparació amb l'últim informe publicat l'any 2010, en les conclusions es destaca un interès dels països per distanciar-se de les tecnologies de generació elèctrica basades en combustibles fòssils, una disminució significativa en els últims anys en el cost de la generació elèctrica a partir d'energies renovables (especialment de la solar fotovoltaica) i que els costos econòmics de l'energia nuclear no han variat gaire.
Tot i amb això, observa que no es pot dir que una tecnologia concreta sigui la més barata en totes les circumstàncies i que qualsevol inversió en matèria d'energia cal contextualitzar-la en funció dels elements que determinen el cost final.
L'informe mensual de "la Caixa" dedica el seu habitual Dossier a l'anàlisi de les polítiques per activar el mercat laboral, amb els articles següents: El llegat de la crisi i com accelerar la creació d'ocupació; L'assegurança d'atur: es pot mantenir la xarxa de seguretat al mateix temps que s'incentiva la recerca de feina?; Com es pot millorar l'eficàcia dels serveis públics d'ocupació?, i Polítiques actives d'ocupació: són eficaços la formació i els subsidis a l'ocupació per a la reinserció professional de l'aturat?
Un informe de PIMEC, patronal que representa les micro, petites i mitjanes empreses i els autònoms de Catalunya, fa una anàlisi de l'ocupació pública a Catalunya i a Espanya durant el període 2008 a 2015.
El gener de 2015 hi havia a Catalunya 301.145 empleats públics, un 1,1% menys que el 2010.
Catalunya és la comunitat autònoma amb menor pes dels treballadors dependents de l'Administració central (9% enfront del 22,7% de la resta d'Espanya) i on els empleats de l'administració autonòmica suposen un percentatge superior (54,7% enfront d'un 49,9%).
Destaca també per ser la comunitat amb un menor pes de l'ocupació pública sobre el total de l'ocupació (10% respecte del 14,6% que suposa en el conjunt espanyol), així com sobre el total de la població.
Segons l'informe, el baix pes dels empleats públics a Catalunya s'explica, en part, pel sistema de concerts entre el sector públic i el privat, especialment en els àmbits educatiu i sanitari.
Aquesta setmana s'ha presentat un estudi encarregat pel Port de Barcelona i elaborat pel Laboratori d'Economia Aplicada AQR-Lab de la Universitat de Barcelona, en col·laboració amb Turisme de Barcelona.
Calcula l'impacte econòmic de l'activitat de creuers del Port de Barcelona i les principals conclusions, segons la nota de premsa, són que aquesta activitat genera una facturació de 796 milions d'euros anuals, contribueix al PIB de Catalunya amb 413,2 milions d'euros i permet mantenir 6.759 llocs de treball.
L'impacte directe de l'activitat creuerística es calcula en 442,5 milions d'euros anuals incloent les navilieres (121,2 milions), els creueristes (315,8 milions) i les tripulacions (5,5 milions); la resta (353,5 milions) seria despesa indirecta.
Segons l'estudi, Barcelona es beneficia en un 75% d'aquesta activitat, que calcula en 313,4 milions d'euros de contribució al PIB i 5.039 llocs de treball.
La revista Economia Industrial que publica el Ministeri d'Indústria, Energia i Turisme dedica l'edició del segon trimestre a la qualitat i la seguretat industrial amb articles com: La qualitat i seguretat industrial a Espanya; La normalització com element de competitivitat i de potencial exportador; L'acreditació, una eina al servei de la competitivitat empresarial; Les comunitats autònomes i la seguretat industria l, claus d'una aplicació executiva eficient; La vigilància dels productes industrials en el mercat, clau de seguretat en els temps actuals, i La certificació i la gestió de riscos.
Inclou quatre articles sobre sectors concrets: homologació de vehicles, electrodomèstics de línia blanca, productes d'il·luminació i materials de construcció.
En l'apartat d'altres temes incorpora aquests dos articles: Model de gestió per a la responsabilitat social en cooperatives i L'evolució dels costos energètics i els seus efectes en la competitivitat de la indústria espanyola.
Fedea acaba de publicar un treball que presenta sèries homogènies de diferents agregats d'ocupació i de VAB a preus corrents i constants per a les comunitats autònomes espanyoles utilitzant dades de la Comptabilitat regional d'Espanya (CRE) i de l'Enquesta de població activa (EPA).
Construeix sèries de diversos agregats d'ocupació (ocupats, llocs de treball, hores i llocs de treball equivalents a jornada completa) així com el VAB dels factors/preus bàsics per al període 1980-2014.
A la pàgina web de Fedea es pot accedir al document i a les dades.
El Departament d'Ensenyament i el Consell de Cambres Oficials de Comerç, Indústria i Navegació de Catalunya han publicat la novena edició de l'estudi sobre la inserció dels ensenyaments professionals.
Es basa en l'enquesta realitzada per un total de 481 centres docents (majoritàriament per via telefònica i per correu electrònic) a les persones graduades al curs 2013-2014.
Entre les conclusions de l'estudi destaca que la inserció laboral dels graduats en ensenyaments de formació professional ha augmentat 5,1 punts respecte de l'any anterior, passant del 41,5% al 46,6%.
Com a novetat es presenten els resultats de la inserció laboral dels primers graduats amb el model formatiu dual, ja que en el curs 2013-2014 va graduar-se la primera promoció de formació professional dual de Catalunya.
Els resultats mostren un elevat grau d'inserció de la formació professional dual, ja que un 59,1% dels 590 graduats han respòs que tenen feina entre sis i nou mesos després d'haver finalitzat els estudis.
Un treball publicat pel Banc d'Espanya dins de la sèrie Documents ocasionals presenta una anàlisi de la capacitat recaptatòria i de l'estructura tributària del sistema fiscal espanyol en comparació amb les economies de la UE.
Espanya destaca per tenir el menor pes en imposició sobre el consum de tots els països de la UE-27, a causa, segons l'informe, de la menor imposició indirecta (IVA, impostos especials i mediambientals).
Pel que fa a la imposició sobre el treball, la recaudació en percentatge del PIB a Espanya és similar a la mitjana de la UE-27.
Tanmateix, el pes de les cotitzacions socials és superior, en particular les de la part empresarial.
Segons el document els ingressos derivats de la imposició sobre el capital també són mes elevats a Espanya, particularment els relatius a la tributació sobre la riquesa.
Un informe elaborat per la Direcció General d'Assumptes Econòmics i Financers de la Comissió Europea tracta la importància dels marcs normatius per prevenir situacions de fallida empresarial i fomentar la cultura de reestructuració i de segona oportunitat.
L'anàlisi es basa en un conjunt d'indicadors per mesurar l'eficiència d'aquests marcs de rescat i recuperació a partir de la comparativa de les diferents normatives existents als països de la UE.
Segons els resultats de l'anàlisi feta a partir d'aquests indicadors, l'existència de marcs eficients de rescat i recuperació s'associa a nivells relativament alts d'iniciativa empresarial i on els episodis de despalanquejament tenen un impacte relativament lleu en l'estabilitat financera i l'activitat econòmica.
El Fòrum Econòmic Mundial publica un informe sobre innovació col·laborativa: transformació de negocis i creixement, en què posa de relleu les estratègies que els líders empresarials i responsables polítics poden dur a terme per crear un creixement sostenible, augmentant la col·laboració en innovació entre empreses joves i dinàmiques i grans empreses consolidades.
La innovació contribueix al creixement sostenible mitjançant l'augment del nombre i el valor de nous productes i serveis que les persones, a Europa i a tot el món, estan disposades a comprar; i la comercialització d'invencions i processos que milloren la productivitat i l'ús de la mà d'obra regional i el capital.
Global Business Travel Association (GBTA) i Carlson Wagonlit Travel (CWT) han publicat un informe sobre la previsió mundial de preus en el sector dels viatges per 2016.
L'informe mostra que la rendibilitat de les línies aèries està augmentant per la caiguda de més del 50% del preu del cru i de gairebé el 60% del carburant dels avions.
També s'observa una lleugera reducció del grau d'ocupació en el sector en relació amb màxims històrics, cosa que podria atenuar la pressió sobre els preus.
La consolidació i les aliances d'empreses dominen l'espai dels proveïdors.
D'altra banda, els càrrecs per serveis complementaris continuen sent una font creixent d'ingressos (en 2014 van representar el 6,7%).
El Consell Econòmic i Social espanyol, CES, ha publicat un informe que analitza la situació del sistema d'R+D+i a Espanya en perspectiva comparada, on s'estableix que Espanya es troba entre els països allunyats de l'objectiu de despesa en R+D respecte al PIB per al 2020 (que és del 2%).
Principalment, indica com a reptes del sector: duplicar la participació del sector privat en la inversió en R+D (que hauria d'assolir l'1,2% sobre el PIB en aquest any), reduir la bretxa regional en R+D+i, que el finançament no depengui del cicle econòmic, millorar la vinculació entre les polítiques d'innovació i les polítiques industrials, així com la col·laboració entre el sector públic i privat.
L'informe trimestral d'estadístiques del comerç internacional de l'OCDE ofereix una visió detallada de les tendències en les pautes de comerç per als països de l'OCDE amb la resta del món.
Les dades es desglossen per grups econòmics, per país i per regió.
Aquesta publicació estadística trimestral es divideix en tres parts: I. El comerç internacional i el compte corrent, II.
Comerç internacional de mercaderies per país soci, i III.
El comerç internacional de productes bàsics.
El Butlletí econòmic del Banc d'Espanya del mes d'agost inclou, entre d'altres, dos articles d'interès.
El primer, L'Evolució recent i projeccions de la població a Espanya, on s'estima una evolució positiva de la taxa de fecunditat, que es compensarà amb una major sortida neta de població.
I el segon, La debilitat de la inversió empresarial en les economies desenvolupades, on es destaca una reducció progressiva de la taxa d'inversió productiva respecte del PIB, i una recuperació desigual per països, ressaltant a Espanya i Irlanda, on la inversió empresarial ha mostrat un comportament molt dinàmic.
El darrer número de la revista CAUCES, que publica el Consell Econòmic i Social espanyol, CES, inclou els articles següents: La Indústria.
Prioritat de política econòmica; Nou programa d'activació i protecció pels aturats de llarga durada; Perceptors i retribucions procedents de les rendes del treball, en perspectiva territorial.
En relació amb els indicadors de l'actualitat socioeconòmica i laboral espanyola, analitza la trajectòria de l'any 2014, incidint en la tendència positiva del mercat de treball i destacant les polítiques d'ocupació aplicades i la negociació col·lectiva de 2014.
L'OCDE acaba de publicar l'informe Resiliència econòmica: un nou conjunt d'indicadors de vulnerabilitat per als països de l'OCDE que, a partir de l'anàlisi dels resultats documentats en la literatura recent i de les lliçons extretes de la crisi financera mundial, proposa 70 indicadors que podrien permetre avaluar els riscos de les diferents economies de l'OCDE amb la finalitat de preveure les crisis econòmiques.
Els resultats, presentats en un document annex, mostren que la majoria d'indicadors proposats per als quals existeixen sèries temporals suficientment llargues haurien estat útils per preveure les recessions econòmiques greus en els 34 països de l'OCDE i Letònia entre 1970 i 2014.
Els mateixos autors han elaborat un article que revisa els estudis fets principalment dins de l'OCDE i també fora per tal d'entendre la relació entre les polítiques macroeconòmiques i les vulnerabilitats que poden conduir a recessions greus, així com el paper de les polítiques per tal d'atenuar l'impacte de les crisis i accelerar la represa econòmica.
Aquesta setmana l'Observatori d'Empresa i Ocupació ha publicat un nou producte que neix amb l'objectiu d'aportar coneixement sobre les característiques de l'ocupació que està generant el mercat de treball català en l'actual context de recuperació de l'activitat econòmica.
Es tracta del Butlletí sobre la caracterització de les entrades a l'ocupació, que, a partir de la informació dels fluxos de l'EPA, oferirà trimestralment informació del col·lectiu de persones que en el trimestre precedent estaven aturades o inactives i en el trimestre actual estan ocupades, analitzant les seves característiques i les del lloc de treball.
Aquest document s'acompanya d'unes sèries estadístiques en format excel amb informació des del primer trimestre de 2006 a l'últim trimestre disponible.
Recentment s'ha publicat la divuitena edició de l' Informe Infoempleo Adecco, que anualment elaboren les empreses Infoempleo i Adecco, enguany amb la col·laboració de l'IAES (Institut Universitari d'Anàlisi Econòmica i Social) de la Universitat d'Alcalà.
L'informe subratlla que l'any 2014 va ser el punt d'inflexió d'aquest llarg i intens procés de destrucció d'ocupació a Espanya i que es va iniciar una nova etapa en què es torna a crear ocupació neta, que es tradueix en una retallada progressiva de l'atur.
S'ofereix informació exhaustiva de les característiques dels llocs de treball ofertats durant l'any 2014 per comunitats autònomes, a partir de les fons d'informació següents: ofertes d'ocupació del portal Infoempleo.com, ofertes d'ocupació d'Adecco, enquestes a empreses i professionals, enquestes a candidats i l'enquesta Decoding Global Talent 2014 sobre reclutament i mobilitat internacional.
Catalunya destaca com la segona comunitat que va generar un major nombre d'ofertes l'any 2014 (26.369), un 21,6% del total.
L'empresa Bric Consulting ha elaborat l' Informe del mercat d'hotels de Barcelona, que, com cada any, analitza la situació dels establiments hotelers a la ciutat.
En els primers apartats fa un repàs dels patrons de demanda, de les principals xifres hoteleres i una explicació de les principals zones hoteleres de la ciutat.
A continuació repassa com ha evolucionat la localització de l'oferta hotelera a Barcelona durant els últims 25 anys i quines són les seves característiques.
Finalment fa una valoració de les perspectives d'inversió en un moment especialment important per les repercussions que pot tenir la moratòria en la concessió de llicències decretada per l'Ajuntament de Barcelona.